 Ratiba ya michuano ya Kombe la Chalenji kwa nchi za Afrika Mashariki na Kati imetolewa jana ambapo timu ya Tanzania Bara ‘Kilimanjaro Star’ imepangwa kundi moja na wenyeji Ethiopia.Kwa mujibu wa ratiba iliyotolewa juzi na Baraza la Vyama vya Mpira wa Miguu Afrika Mashariki na Kati (Cecafa), Kilimanjaro Stars itakuwa Kundi A pamoja na Ethiopia, Somalia na Zambia ‘Chipolopolo’ ambao ni waalikwa michuano ya mwaka huu.Ratiba inaonesha kuwa Kundi B lina bingwa mtetezi timu ya Kenya, Uganda, Burundi na Djibouti, huku Kundi C likiwa na timu za Rwanda, Sudan, Sudan Kusini na Zanzibar.Michuano hiyo inatarajiwa kuanza kutimua vumbi Novemba 21 nchini Ethiopia katika mji wa Addis Ababa na kumalizika Desemba 6 mwaka huu.Kilimanjaro Stars inatarajiwa kuongozwa na Kocha Mkuu, Abdallah Kibadeni, ambapo kikosi kamili kitakachojiandaa na michuano hiyo kitatajwa baada ya mchezo wa kufuzu Kombe la Dunia kati ya Taifa Stars dhidi ya Algeria Jumamosi.